《乙巳秋会青原有怀》
明代·邹元标

忆昔少年来问道，恭逢名硕聚一堂。空林歌声裂金石，德音孔昭奏宫商。

转眼韶光三十载，可堪耆旧半消亡。岩头只见白云飞，巍巍古道成榛荒。

今年天气倍清明，虚堂秋色来萧爽。赖有济济诸年少，閒将疑义共欣赏。

一木岂能支大厦，愧我无端成独往。但使耳根声不断，不嫌孤峰独拍掌。

君不见老僧凿石寄岩阿，朝朝苾刍念弥陀。吾侪空负缨冠志，竟将岁月苦蹉跎。

夜来检点平生事，俯仰先贤愧已多。寄语同心齐努力，莫将古洞挂薜萝。

作者简介：（1551—1624）江西吉水人，字尔瞻，号南皋。万历五年进士。同年，以疏论张居正夺情，得罪，廷杖戍贵州都匀卫。居戍所六年，研治理学有成。居正死，召拜吏科给事中，以敢言称。历官南京吏部员外郎，以母丧归。家居讲学几三十年，名扬天下。天启初还朝，进刑部右侍郎，拜左都御史。虽首进和衷之说，不为危言激论，仍为魏忠贤所忌。以建首善书院讲学事，为魏党所攻，被迫辞归。卒谥忠介。有《愿学集》。